Komission asetus (EY) N:o 1440/2002,
annettu 7 päivänä elokuuta 2002,
B-maksun enimmäismäärän tarkistamisesta ja B-juurikkaan vähimmäishinnan muuttamisesta sokerialalla markkinointivuodeksi 2002/2003
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon sokerialan yhteisestä markkinajärjestelystä 19 päivänä kesäkuuta 2001 annetun neuvoston asetuksen (EY) N:o 1260/2001(1), sellaisena kuin se on muutettuna komission asetuksella (EY) N:o 680/2002(2), ja erityisesti sen 15 artiklan 8 kohdan toisen ja kolmannen luetelmakohdan,
sekä katsoo seuraavaa:
(1) Asetuksen (EY) N:o 1260/2001 15 artiklan 3 ja 4 kohdassa säädetään, että tappiot, jotka syntyvät sitoumuksista viedä yhteisösokerin ylijäämät, katetaan A- ja B-sokerin, A- ja B-isoglukoosin sekä A- ja B-inuliinisiirapin määristä kannetuilla tuotantomaksuilla noudattaen tiettyjä enimmäismääriä.
(2) Asetuksen (EY) N:o 1260/2001 15 artiklan 5 kohdassa säädetään, että jos kuluvan markkinointivuoden arvioituja kokonaistappioita ei todennäköisesti voida kattaa tuloilla, joita odotetaan saatavan sekä perustuotantomaksusta, jonka enimmäistaso on 2 prosenttia kyseessä olevalle markkinointivuodelle vahvistetusta valkoisen sokerin interventiohinnasta, että B-maksusta, jonka enimmäistaso on 30 prosenttia kyseessä olevalle markkinointivuodelle vahvistetusta valkoisen sokerin interventiohinnasta, B-maksun suurin prosentuaalinen määrä tarkistetaan tarvittaessa tämän kokonaistappion kattamiseksi, mutta se ei kuitenkaan saa olla yli 37,5 prosenttia.
(3) Markkinointivuonna 2002/2003 kannettavista maksuista arviolta saatavat tulot ennen tarkistusta saattavat jäädä pienemmiksi kuin määrä, joka saadaan kertomalla vietävä ylijäämä keskimääräisellä tappiolla. Näin ollen on tarpeen tällä hetkellä käytettävissä olevien tietojen mukaisesti korottaa markkinointivuodeksi 2002/2003 B-maksun enimmäismäärä 37,5 prosenttiin kyseessä olevan valkoisen sokerin interventiohinnasta.
(4) Asetuksen (EY) N:o 1260/2001 4 artiklan 1 kohdan b alakohdassa säädetään, että ellei kyseisen asetuksen 15 artiklan 5 kohdan soveltamisesta muuta johdu, B-juurikkaan vähimmäishinnaksi vahvistetaan 32,42 euroa tonnilta. Mainitun asetuksen 15 artiklan 5 kohdassa säädetään, että B-maksun tarkistettu enimmäismäärä vahvistetaan kuluvalle markkinointivuodelle ennen kyseisen markkinointivuoden 15 päivää syyskuuta ja että markkinointivuodeksi 2002/2003 vahvistetun B-juurikkaan hintaa muutetaan vastaavasti mainitun asetuksen 4 artiklan 1 kohdan b alakohdalla.
(5) Tässä asetuksessa säädetyt toimenpiteet ovat sokerin hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Korotetaan asetuksen (EY) N:o 1260/2001 15 artiklan 4 kohdan ensimmäisessä luetelmakohdassa tarkoitettu B-maksun enimmäismäärä markkinointivuodeksi 2002/2003 37,5 prosenttiin valkoisen sokerin interventiohinnasta.
2 artikla
Muutetaan asetuksen (EY) N:o 1260/2001 4 artiklan 1 kohdan b alakohdassa tarkoitettu B-juurikkaan vähimmäishinta markkinointivuonna 2002/2003 mainitun asetuksen 15 artiklan 5 kohdan mukaisesti 28,84 euroon tonnilta.
3 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 7 päivänä elokuuta 2002.